លោក Biden ថ្កោលទោស​សង្គ្រាម​របស់​រុស្ស៊ី​នៅ​អ៊ុយក្រែន បន្ទាប់ពី​រុស្ស៊ី​បង្កើន​ការ​គំរាម
កាលពី​ថ្ងៃ​ពុធ លោក Putin បាន​ប្រកាស​នៅ​ក្នុង​ទីក្រុង​មូស្គូ អំពី​ការ​កេណ្ឌ​ទ័ព​ចំនួន ៣០០.០០០ នាក់​បន្ថែម​ទៀត និង​បាន​សច្ចា​ថា​នឹង​ប្រើ «គ្រប់​មធ្យោបាយ​ដែល​មាន​ទាំង​អស់» ដើម្បី​ការពារ​ទឹកដី​របស់​ប្រទេស​រុស្ស៊ី​។ 
ទីក្រុង New York សហរដ្ឋអាមេរិក — នៅឯមហាសន្និបាតអង្គការសហប្រជាជាតិកាលពីថ្ងៃពុធ ប្រធានាធិបតីសហរដ្ឋអាមេរិកលោក Joe Biden បានរិះគន់ខ្លាំងៗលើការឈ្លានពានរបស់ប្រទេសរុស្ស៊ីលើប្រទេសអ៊ុយក្រែន បន្ទាប់ពីប្រធានាធិបតីរុស្ស៊ីលោក Vladimir Putin បានបង្កើនកិច្ចប្រឹងប្រែងធ្វើសង្គ្រាមរបស់លោកនៅក្នុងប្រទេសអ៊ុយក្រែនមក។ លោក Biden បានថ្លែងដូច្នេះថា៖ «យើងសូមនិយាយឱ្យបានច្បាស់។ សមាជិកអចិន្ត្រៃយ៍មួយនៃក្រុមប្រឹក្សាសន្តិសុខអង្គការសហប្រជាជាតិបានឈ្លានពានប្រទេសជិតខាងរបស់ខ្លួន ដោយបានប៉ុនប៉ងលុបបំបាត់ប្រទេសអធិបតេយ្យមួយចេញពីផែនទី [ពិភពលោក]។»។ លោកបានបន្ថែមថា៖ «ប្រទេសរុស្ស៊ីបានរំលោភដោយគ្មានអៀនខ្មាសលើគោលការណ៍ស្នូលរបស់ធម្មនុញ្ញអង្គការសហប្រជាជាតិ ដែលនោះគឺគ្មានអ្វីសំខាន់ជាងការហាមឃាត់យ៉ាងច្បាស់មិនឱ្យប្រទេសណាមួយដណ្ដើមយកទឹកដីរបស់ប្រទេសជិតខាងរបស់ខ្លួន»។ កាលពីថ្ងៃពុធ នៅក្នុងពេលជាច្រើនម៉ោងមុនពេលមេដឹកនាំនានានៅលើពិភពលោកជួបប្រជុំគ្នានៅមហាសន្និបាតអង្គការសហប្រជាជាតិនៅក្នុងទីក្រុង New York សហរដ្ឋអាមេរិក លោក Putin បានប្រកាសនៅក្នុងទីក្រុងមូស្គូ ប្រទេសរុស្ស៊ី អំពីការកេណ្ឌទ័ពចំនួន ៣០០.០០០ នាក់បន្ថែមទៀត និងបានសច្ចាថានឹងប្រើ «គ្រប់មធ្យោបាយដែលមានទាំងអស់» ដើម្បីការពារទឹកដីរបស់ប្រទេសរុស្ស៊ីនៅក្រោយការប្រកាសរបស់តំបន់ផ្ដាច់ខ្លួនមួយចំនួននៅអ៊ុយក្រែនដែលចង់ចូលជាផ្នែកមួយនៃប្រទេសរុស្ស៊ី។ លោក Putin បានថ្លែងនៅក្នុងសុន្ទរកថាតាមទូរទស្សន៍ទៅកាន់ប្រជាជាតិថា៖ «ប្រសិនបើបូរណភាពទឹកដីរបស់ប្រទេសរបស់យើងរងការគំរាមកំហែង យើងនឹងប្រាកដជាប្រើគ្រប់មធ្យោបាយដែលមានទាំងអស់ដើម្បីការពារប្រទេសនិងប្រជាពលរដ្ឋរុស្ស៊ី។ នេះមិនមែនជាការនិយាយកម្លាលេងនោះទេ»។ ការប្រកាសនេះបានបង្កឱ្យមានក្ដីបារម្ភថារុស្ស៊ីអាចធ្វើការវាយប្រហារដោយប្រើអាវុធនុយក្លេអ៊ែរ។ លោក Biden បានថ្កោលទោសលើ «ការគំរាមកំហែងដោយបើកចំហ» របស់លោក Putin «នៅក្នុងការប្រើអាវុធនុយក្លេអ៊ែប្រឆាំងនឹងទ្វីបអឺរ៉ុប» ថាជា «ការមិនខ្វាយខ្វល់ចំពោះការទទួលខុសត្រូវ» ដែលចែងនៅក្នុងសន្ធិសញ្ញាអន្តរជាតិផ្សេងៗដែលហាមឃាត់ការប្រើប្រាស់អាវុធនុយក្លេអ៊ែរ។ លោក Biden បានបន្ថែមថា៖ «ជាងនេះទៀត រដ្ឋាភិបាលរុស្ស៊ីកំពុងរៀបចំការធ្វើប្រជាមតិក្លែងក្លាយដើម្បីព្យាយាមភ្ជាប់យកផ្នែកមួយចំនួននៃប្រទេសអ៊ុយក្រែន ដែលនេះគឺជាការរំលោភយ៉ាងធ្ងន់ធ្ងរបំផុតលើធម្មនុញ្ញរបស់អង្គការសហប្រជាជាតិ»។ លោក Biden បន្ថែមដូច្នេះចង់សំដៅលើវិធានការរបស់រដ្ឋាភិបាលរុស្ស៊ីដែលចង់ធ្វើប្រជាមតិលើតំបន់ចំនួន ៤ ដែលរុស្ស៊ីកំពុងត្រួតត្រានៅក្នុងប្រទេសអ៊ុយក្រែនអំពីការចូលជាផ្នែកមួយនៃប្រទេសរុស្ស៊ី ដែលនេះត្រូវបានគេមើលឃើញជាទូទៅថាជាជំហានដំបូងនៃការភ្ជាប់យកតំបន់ទាំងនោះ៕